धर्म सिंह छौक्कर की कोठी में टीम, पेट्रोल पंप-प्रॉपर्टी डीलिंग के दस्तावेज खंगाले जा रहे
Haryana Congress MLA Dharam Singh Chhoker Case Update - हरियाणा के पानीपत जिले में मंगलवार को इन्फोर्समेंट डायरेक्टोरेट (ED) ने दस्तक ने दी है। टीम ने समालखा विधानसभा से कांग्रेस के विधायक धर्म सिंह छौक्कर
हरियाणा के पानीपत जिले में मंगलवार को इन्फोर्समेंट डायरेक्टोरेट (ED) ने दस्तक ने दी है। टीम ने समालखा विधानसभा से कांग्रेस के विधायक धर्म सिंह छौक्कर के घर पर रेड की है। तीन गाड़ियों में पहुंची टीम ने सुबह से ही आवास के भीतर डेरा डाला हुआ है। इस रेड के 13 घंटे से ज्यादा का समय बीत चुका है। 
यहां टीम उनके पेट्रोल पंप से लेकर प्रॉपर्टी डीलिंग से जुड़े तमाम दस्तावेजों को खंगाल रही है। इसके अलावा टीम यहां विधायक के पिछले कामों की भी कुंडली खंगाल रही है। घर के बाहर सन्नाटा पसरा हुआ है।
मिली जानकारी के अनुसार ED की टीम ने जीटी रोड स्थित कोठी पर सुबह पहुंची। जहां उन्होंने सभी रिकॉर्ड को अपने कब्जे में लिया, जिसके बाद लगातार जांच जारी है। जांच के कारण कोठी से किसी भी व्यक्ति को बाहर नहीं आने दिया जा रहा है और ना ही किसी को अंदर जाने दिया जा रहा है।
विवादों में रहता है विधायक का बेटा
समालखा विधायक धर्म सिंह छौक्कर के बेटे का गुरुग्राम में रियल एस्टेट का काम है। जिसके कारण उनकी कंपनी पर कई बार सवाल उठ चुके हैं। पिछले दिनों भी उनकी एक कंपनी के रास्ते को लेकर विवाद हुआ था। विधायक व कंपनी के बैंक खातों की भी पिछले दिनों से लगातार जांच चल रही थी। अब अचानक ED ने कोठी पर रेड की है।
कांग्रेसी कार्यकर्ता बोले- यह बदले की राजनीति
समालखा विधायक के समर्थकों ने कहा कि यह बदले की राजनीति है। समालखा विधायक धर्म सिंह छौक्कर जनता के बीच में रहते हैं और अपनी मजबूत पकड़ बनाए हुए हैं। भाजपा की सरकार को यह हजम नहीं हो रहा है। उन्होंने धर्म सिंह को तोड़ने के लिए ED का सहारा लिया है।
समालखा के अलावा अनेकों जगहों पर छापे की सूचना
प्रवर्तन निदेशालय की टीमों ने छौक्कर के निवास, कार्यालयों और पेट्रोल पंप समेत अन्य प्रॉपर्टी पर छापा मारा। समालखा ही नहीं बल्कि उनके चंडीगढ़, पंचकूला, रोहतक, गुरुग्राम और दिल्ली स्थित घरों और कार्यालयों पर भी छापा मारे जाने की सूचना है। प्रदेश भर में हुई इस कार्रवाई में कई कर्मचारियों की टीमों को लगाया गया है।
घर के भीतर सभी के फोन स्विच ऑफ
समालखा में सुबह छह बजे सभी जगह पर एकसाथ एक ही वक्त पर कार्रवाई शुरू की गई। पूर्व मुख्यमंत्री भूपेंद्र सिंह हुड्डा के करीबी माने जाने वाले विधायक धर्म सिंह छौक्कर के नई अनाज मंडी स्थित कार्यालय, जीटी रोड स्थित पेट्रोल पंप और उसके पीछे बनी कोठी और उनके समर्थक के यहां पर छापा मारा गया।
पेट्रोल पंप और उसके पीछे बनी कोठी में 3 गाड़ियों में डेढ़ दर्जन अधिकारी एवं 11 पुलिसकर्मी पहुंचे। टीम ने वहां पहुंचते ही मुख्य गेट को बंद करवा दिया और किसी के भी बाहर आने या जाने पर पाबंदी लगा दी। सभी के फोन स्विच ऑफ करा दिए गए।
नई अनाज मंडी स्थित विधायक के कार्यालय पर भी टीम पहुंची, लेकिन वहां ताला लगा मिला। सूत्रों के मुताबिक ये छापे आय से अधिक संपत्ति, जमीन की खरीद-फरोख्त और टैक्स चोरी से जोड़कर देखे जा रहे हैं।
गुरुग्राम के ठिकानों पर भी रेड़
गुरुग्राम DLF फेस वन स्थित घर पर ED की टीम चार गाड़ियों में पहुंची। जिसमें करीब 6 सदस्य ED के अधिकारी व सुरक्षाकर्मी भी हैं। हालांकि इस दौरान MLA घर पर मौजूद नहीं थे, लेकिन उनके परिवार के दूसरे सदस्य घर पर ही मौजूद थे। जिनसे ED ने पूछताछ की और कुछ दस्तावेज अपने कब्जे में लिए।
माहिरा होम्स के नाम से कंपनी के मालिकाना हक भी धर्म सिंह छौक्कर का है। यहीं कारण है कि पिछले काफी समय से जिन लोगों ने माहिरा होम्स अफोर्डेबल फ्लैट में इन्वेस्ट किया था, उन्हें अभी तक फ्लैट नहीं मिले हैं। इसी के चलते लगातार वह इसका विरोध भी कर रहे हैं। इस पूरे मामले में गुरुग्राम पुलिस ने विधायक के बेटे के खिलाफ भी मुकदमा दर्ज किया था। 